
ROMÂNIA

JUDEŢUL TIMIŞ

MUNICIPIUL TIMIŞOARA

SERVICIUL GUVERNANȚĂ PARTICIPATIVĂ 
ȘI MANAGEMENT CARTIERE

                     SC2023- ................./......................
Raport DE SPECIALITATE
privind aprobarea participării Municipiului Timișoara drept partener în cadrul  Proiectului “INSIDE OUT – Reconnect the Participatory City with Everyday People” și a bugetului aferent, propus pentru finanțare în cadrul Programului de Cooperare URBACT IV pentru Rețelele de planificare a acțiunilor
Orașul Ghent, lider de proiect, a invitat Municipiul Timișoara să participe drept partener, alături de alte 6 orașe, Banska Bystrica (SLOW), Bari (IT), Ostrava (CZ), Rennes (FR), Rotterdam (NL), Tampere (FI), în cadrul proiectului “INSIDE OUT – Reconnect the Participatory City with Everyday People”, termen de depunere a aplicației fiind 31 martie. 
Orașul Ghent a mai colaborat pe un proiect anterior finanțat din același program cu Municipiul Timișoara prin intermediul Direcției de Asistență Socială. Proiectul se numește ROOF și urmărea promovarea incluziunii sociale, obiectivul specific fiind eliminarea problemei lipsei de adăpost în orașe. Activitățile aferente Municipiului Timișoara au fost implementate în perioada 02 septembrie 2019 – 02 martie 2020.
Perioada de implementare a proiectului “INSIDE OUT – Reconnect the Participatory City with Everyday People” este 1 iunie 2023 – 31 decembrie 2025. Propunerea primită este cuprinsă în Anexa 1 - Scurtă prezentare a proiectului (engleză).

Proiectul are la baza o provocare întâlnită atât în Timișoara, cât și în celelalte orașe partenere în proiect, mai exact faptul că mulți cetățeni au un sentiment din ce în ce mai mare de a nu fi reprezentați de autoritățile publice locale, uneori cristalizat într-o neîncredere în instituțiile publice. Pentru a contracara acest lucru, proiectul își propune să identifice noi practici de participare care se bazează pe o implicare directă și adesea aleatorie a cetățenilor. 
Proiectul își propune să adreseze această provocare prin sesiuni de lucru comune și schimb de experiențe având trei componente majore:
1. Analiza nevoilor și a motivelor pentru care un număr tot mai mare de cetățeni se simt mai puțin reprezentați și drept urmare nu iau parte la dezbateri publice și alte procese participative.
2. Crearea unui Plan Integrat de Acțiune
Planul va fi creat de către un Grup Local de Acțiune din care vor face parte actori relevanți din domeniul vizat și va avea la bază schimbul de experiență cu partenerii din proiect care are dublu rol: pe de-o parte identificarea unor abordări noi și cum le-am putea adapta la contextul local, iar pe de altă parte împărtășirea practicilor și instrumentelor folosite la nivel local (de exemplu bugetul participativ) cu scopul perfecționării acestora.
3. Implementarea unor acțiuni locale 
Grupul Local de Acțiune va propune și implementa acțiuni pentru creșterea capacității administrației publice locale de a ajunge la locuitorii orașului care reprezintă majoritatea tăcută, care nu participă în mod spontan în procesele de consultare ale Municipiului. 

Proiectul aduce o schimbare de perspectivă căutând noi tipuri de conexiuni între sistemul politic democratic existent, pe de o parte, și puterea cetățenilor autonomi și a societății civile, pe de altă parte. Această abordare necesită o poziționare mai deschisă, mai accesibilă a autorităților locale și o voință de a împărtăși și redistribui puterea de decizie cu cetățenii, cum ar fi panelul cetățenilor/ citizen panel (aleși prin tragere la sorți), bugetarea participativă etc, precum și alte experimente care provoacă, dezvoltă, testează și implementează idei care conduc la un proces de schimbare mai larg. 
Bugetul propus pentru Municipiul Timișoara este 84.500 euro, un procent de 20% reprezentând co-finanțare. Acesta poate fi consultat în Anexa 2 - Propunere de buget pentru Municipiul Timișoara. 

În conformitate cu prevederile legislației naționale, respectiv legea nr. 231 din 19 iulie 2022

privind gestionarea şi utilizarea fondurilor Interreg şi a contribuţiei publice naţionale, pentru obiectivul "Cooperare teritorială europeană", în perioada 2021-2027, precum şi normele de punere în aplicare, OUG 57/2019 privind Codul Administrativ, Legea nr. 500/2002, a finanţelor publice, cu modificările şi completările ulterioare, Legea nr. 273/2006 cu privire la finanţele publice locale, cu modificările şi completările ulterioare, 

PROPUNEM: 

· aprobarea derulării proiectului “INSIDE OUT – Reconnect the Participatory City with Everyday People”, finanțat prin Programului de Cooperare URBACT IV pentru Rețelele de planificare a acțiunilor;
· aprobarea valorii totale a bugetului propus pentru Municipiul Timișoara de 84.500 €  distribuit astfel: 2023 - 13.900 € , 2024 -  50.400 €, 2025 -  20.200 €;

· aprobarea co-finanțării în valoare de 16.900 €, reprezentând 20% din buget conform cerințelor Programului, distribuit astfel: 2023 - 2.780 € , 2024 - 10.080 € , 2025 - 4.040 €. 
Având în vedere cele expuse în prezentul raport, apreciem că proiectul de hotărâre privind aprobarea derulării proiectului “INSIDE OUT – Reconnect the Participatory City with Everyday People” și a cheltuielilor aferente, îndeplineşte condiţiile pentru a fi supus dezbaterii şi aprobării plenului consiliului local. 

